Tidligere ansat i Skat tiltalt for millionsvindel: Så mange penge modtog han

null

Generelt Eksklusivt for kunder

49 overførsler med et samlet beløb på 2,083 mio. kr.



Så mange penge modtog Sven Jørgen Nielsen i bestikkelse ifølge anklagemyndigheden, der har tiltalt den 68-årige nu tidligere sagsbehandler i Skat for hans tilsyneladende medvirken i en af de store skandaler om refusion af udbytteskat.





Det fremgår af anklageskriftet, som Børsen har fået aktindsigt i. Han har tidligere fortalt, at han nægter sig skyldig.



Sven Jørgen Nielsen er tidligere stået frem i Ekstra Bladet og DR med sin historie. Den 68-årige stod for at blåstemple udbytteskat for virksomheder, og den position brugte han ifølge tiltalen på at udbetale udbytteskat til en udlandsdansker, der ikke var berettiget til udbetalingen.



Tiltalen bygger på udbyttesvindel tilbage fra 2007.



Den 68-årige dansker er sammen med udlandsdanskeren, som er underlagt navneforbud, tiltalt for bedrageri, embedsmisbrug ved uberettiget at have udbetalt 37,4 mio. kr. til udlandsdanskerens selskab og have modtaget bestikkelse.



Sven Jørgen Nielsen har ifølge anklageskriftet modtaget 2,083 mio. kr. fra udlandsdanskeren mellem 2006 og 2011.





Det største beløb modtog den tidligere ansatte i Skat i 2009, hvor han gennem ni overførsler fik overført et samlet beløb på 600.000, fremgår det af anklageskriftet.



Tidligere været i søgelyset



Sven Jørgen Nielsen har tidligere sagt til Ekstra Bladet, at pengene var et lån, da han var i økonomiske vanskeligheder efter en skilsmisse. Ekstra Bladet har tidligere afdækket, at Sven Jørgen Nielsen og udlandsdanskeren har kendt hinanden i mere end 30 år. Den 68-årige har tidligere været i Skats søgelys, da der på uforklarlig vis stod 1,7 mio. kr. på hans bankkonto.



Sagen er en udløber af skattesagen, hvor der er mistanke om samlet svindel på 12 mia. kr.



Retssagen begynder i november, og anklagemyndigheden går efter fængselsstraf til Sven Jørgen Nielsen og udlandsdanskeren, inddragelse af udbytteskatten på 37,4 mio. kr og de 2,083 mio. kr. den tidligere skattemedarbejder har modtaget.



Desuden går anklagemyndigheden efter, at udlandsdanskeren ikke må deltage i virksomheder i ind- og udland uden at hæfte personligt.



Anklagemyndigheden tager samtidig forbehold for at yderligere tiltaler til begge kan blive en del af retssagen.



